CELEX: 32021R1337
Language: sk
Date: 2021-06-18 00:00:00
Title: Vykonávacie nariadenie Komisie (EÚ) 2021/1337 z 18. júna 2021, ktorým sa mení vykonávacie nariadenie (EÚ) č. 908/2014, pokiaľ ide o finančné hospodárenie

12.8.2021   
               
               
                  SK
               
               
                  Úradný vestník Európskej únie
               
               
                  L 289/9
               
            
         
            VYKONÁVACIE NARIADENIE KOMISIE (EÚ) 2021/1337
            z 18. júna 2021,
            ktorým sa mení vykonávacie nariadenie (EÚ) č. 908/2014, pokiaľ ide o finančné hospodárenie
         
         
            EURÓPSKA KOMISIA,
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) č. 1306/2013 zo 17. decembra 2013 o financovaní, riadení a monitorovaní spoločnej poľnohospodárskej politiky a ktorým sa zrušujú nariadenia Rady (EHS) č. 352/78, (ES) č. 165/94, (ES) č. 2799/98, (ES) č. 814/2000, (ES) č. 1290/2005 a (ES) č. 485/2008 (1), a najmä na jeho článok 46 ods. 6 a článok 104,
            
            keďže:
            
               
                           (1)
                        
                        
                           V článku 11 vykonávacieho nariadenia Komisie (EÚ) č. 908/2014 (2) sa stanovujú všeobecné pravidlá uplatniteľné na vyhlásenie o výdavkoch a na pripísané príjmy vykázané platobnými agentúrami na mesačnom základe. Komisia v čase stanovenia mesačných platieb členským štátom zohľadňuje opravy, o ktorých rozhodla v rámci schválenia účtovných závierok a overenia súladu. Vzhľadom na to, že sumy zodpovedajúce týmto opravám sú Komisii známe, nie je osobitne potrebné, aby ich členské štáty zahrnuli do mesačného vyhlásenia a vykazovali ich Komisii. S cieľom zjednodušiť postup, pokiaľ ide o sumy, ktoré majú členské štáty vykazovať, by sa uvedená požiadavka mala vypustiť.
                        
                     
            
               
                           (2)
                        
                        
                           V článku 14 ods. 1 vykonávacieho nariadenia (EÚ) č. 908/2014 sa stanovuje, že ak Komisia schváli vykonanie mesačných platieb, sprístupní členským štátom zdroje potrebné na krytie výdavkov, ktoré sa majú financovať z Európskeho poľnohospodárskeho záručného fondu („EPZF“). Komisia by však pritom mala zohľadniť príjmy, ktoré platobné agentúry získali v prospech rozpočtu Únie. V súčasnosti Komisia v rámci EPZF vzájomne započítava sumy výdavkov so sumami pripísaných príjmov priamo v rozhodnutí o mesačných platbách, ktoré vydáva Komisia. Táto finančná operácia je odlišná od spôsobu, akým sa pripísané príjmy spravujú v rámci iných fondov Únie, kde sa vzájomne nezapočítavajú, ale vymáhajú sa prostredníctvom príkazu na vymáhanie vystaveného podľa článku 98 nariadenia Európskeho parlamentu a Rady (EÚ) 2018/1046 (3). S cieľom harmonizovať účtovné postupy Komisie, a najmä spôsob, akým sa riadia pripísané príjmy, je potrebné zosúladiť tento technický aspekt finančného hospodárenia EPZF s postupom, ktorý využívajú iné fondy Únie. V dôsledku toho je potrebné zmeniť spôsob, akým sa majú príjmy realizované v rámci EPZF započítavať.
                        
                     
            
               
                           (3)
                        
                        
                           Nariadením Európskeho parlamentu a Rady (EÚ) 2020/2220 (4) sa zmenilo nariadenie Európskeho parlamentu a Rady (EÚ) č. 1305/2013 (5) a predĺžilo sa obdobie trvania programov rozvoja vidieka podporovaných z Európskeho poľnohospodárskeho fondu pre rozvoj vidieka („EPFRV“) do 31. decembra 2022 a členským štátom sa poskytla možnosť financovať svoje predĺžené programy zo zodpovedajúcich pridelených rozpočtových prostriedkov na roky 2021 a 2022. Nariadením (EÚ) 2020/2220 sa navyše sprístupnili dodatočné zdroje z Nástroja Európskej únie na obnovu („Nástroj obnovy“) dostupné v rámci rozšírených programov v rokoch 2021 a 2022 na financovanie opatrení podľa nariadenia (EÚ) č. 1305/2013 s cieľom riešiť vplyv krízy spôsobenej pandémiou COVID-19 a jej dôsledky na odvetvie poľnohospodárstva Únie a vidiecke oblasti.
                        
                     
            
               
                           (4)
                        
                        
                           Ako sa uvádza v odôvodnení 24 nariadenia (EÚ) 2020/2220, dodatočné zdroje z Nástroja obnovy podliehajú osobitným podmienkam. Tieto dodatočné zdroje by sa preto mali plánovať a monitorovať oddelene od podpory Únie na rozvoj vidieka, pričom by sa vo všeobecnosti mali uplatňovať pravidlá stanovené v nariadení (EÚ) č. 1305/2013. Tieto dodatočné zdroje by sa preto mali vykonávať prostredníctvom nariadenia (EÚ) č. 1305/2013 a v rámci uvedeného nariadenia by sa mali považovať za sumy, z ktorých sa financujú opatrenia v rámci EPFRV. V dôsledku toho by sa mali upraviť príslušné vykonávacie pravidlá finančného hospodárenia v súvislosti s dodatočnými zdrojmi uvedenými v článku 58a nariadenia (EÚ) č. 1305/2013. Najmä prognózovanie požiadaviek na financovanie, vyhlásenia o výdavkoch, ktoré majú poskytnúť členské štáty, a výpočet sumy, ktorá sa má vyplatiť, by sa mali upraviť vzhľadom na pridelené prostriedky z EPFRV.
                        
                     
            
               
                           (5)
                        
                        
                           Vykonávacie nariadenie (EÚ) č. 908/2014 by sa preto malo zodpovedajúcim spôsobom zmeniť.
                        
                     
            
               
                           (6)
                        
                        
                           Opatrenia ustanovené v tomto nariadení sú v súlade so stanoviskom výboru poľnohospodárskych fondov,
                        
                     
            PRIJALA TOTO NARIADENIE:
         
         
            
               
                  Článok 1
               
               Vykonávacie nariadenie (EÚ) č. 908/2014 sa mení takto:
               
                           1.
                        
                        
                           V článku 11 ods. 1 písm. c) sa vypúšťa posledná veta.
                        
                     
                           2.
                        
                        
                           V článku 14 ods. 1 sa druhý pododsek nahrádza takto:
                           „V prípade, že platby, ktoré má Komisia realizovať, vedú na úrovni niektorého členského štátu k negatívnej sume, prebytkové zrážky sa prevedú na nasledujúce mesiace.“
                        
                     
                           3.
                        
                        
                           V článku 21 sa prvý odsek nahrádza takto:
                           „Členské štáty za každý program rozvoja vidieka, ako sa uvádza v článku 6 nariadenia Európskeho parlamentu a Rady (EÚ) č. 1305/2013 (*1), a v súlade s článkom 102 ods. 1 prvým pododsekom písm. c) bodom ii) nariadenia (EÚ) č. 1306/2013 zasielajú Komisii dvakrát do roka, najneskôr 31. januára a 31. augusta, svoje prognózy súm, ktoré sa majú financovať v danom rozpočtovom roku z EPFRV. V týchto prognózach sa sumy prognózované pre dodatočné zdroje podľa článku 58a ods. 2 nariadenia (EÚ) č. 1305/2013 uvedú oddelene. Navyše členské štáty zasielajú aktualizovaný odhad svojich žiadostí o financovanie na nasledujúci rozpočtový rok.
                           
                              (*1)  Nariadenie Európskeho parlamentu a Rady (EÚ) č. 1305/2013 zo 17. decembra 2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) a o zrušení nariadenia Rady (ES) č. 1698/2005 (Ú. v. EÚ L 347, 20.12.2013, s. 487).“"
                        
                        
                     
                           4.
                        
                        
                           V článku 22 ods. 1 sa prvý a druhý pododsek nahrádzajú takto:
                           
                              „1.   Platobné agentúry vykazujú výdavky za každý program rozvoja vidieka, ako sa uvádza v článku 6 nariadenia (EÚ) č. 1305/2013.
                              Pri každom opatrení na rozvoj vidieka platobné agentúry vo vyhlásení o výdavkoch špecifikujú sumu uvedenú v článku 58a ods. 4 nariadenia (EÚ) č. 1305/2013 a sumu uvedenú v článku 58a ods. 2 uvedeného nariadenia (EÚ) č. 1305/2013.“
                           
                        
                     
                           5.
                        
                        
                           V článku 23 sa odsek 2 nahrádza takto:
                           
                              „2.   Bez toho, aby bol dotknutý strop stanovený v článku 34 ods. 2 nariadenia (EÚ) č. 1306/2013, v prípade, že kumulovaný príspevok Únie vyplatený na program rozvoja vidieka presahuje celkovú sumu naplánovanú na opatrenie na rozvoj vidieka, suma, ktorá sa má vyplatiť, sa zníži takto:
                              
                                          a)
                                       
                                       
                                          v prípade zdrojov v rámci EPFRV, bez dodatočných zdrojov uvedených v článku 58a nariadenia (EÚ) č. 1305/2013, sa zníži na sumu naplánovanú na dané opatrenie v rámci EPFRV, bez dodatočných zdrojov,
                                       
                                    
                                          b)
                                       
                                       
                                          v prípade dodatočných zdrojov uvedených v článku 58a nariadenia (EÚ) č. 1305/2013 sa zníži na sumu naplánovanú na dané opatrenie v rámci dodatočných zdrojov.
                                       
                                    Všetky príspevky Únie, ktoré boli v dôsledku toho vylúčené, možno vyplatiť neskôr za predpokladu, že členský štát predložil Komisii prispôsobený finančný plán a Komisia ho prijala.“
                           
                        
                     
            
               
                  Článok 2
               
               Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
            
         
         
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
               V Bruseli 18. júna 2021
               
                  
                     Za Komisiu
                  
                  
                     Predsedníčka
                  
                  Ursula VON DER LEYEN
               
            
         
         
            (1)  Ú. v. EÚ L 347, 20.12.2013, s. 549.
         
            (2)  Vykonávacie nariadenie Komisie (EÚ) č. 908/2014 zo 6. augusta 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1306/2013 vzhľadom na platobné agentúry a ostatné orgány, finančné hospodárenie, schvaľovanie účtovných závierok, pravidlá kontroly, zábezpeky a transparentnosť (Ú. v. EÚ L 255, 28.8.2014, s. 59).
         
            (3)  Nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012 (Ú. v. EÚ L 193, 30.7.2018, s. 1).
         
            (4)  Nariadenie Európskeho parlamentu a Rady (EÚ) 2020/2220 z 23. decembra 2020, ktorým sa stanovujú určité prechodné ustanovenia týkajúce sa podpory z Európskeho poľnohospodárskeho fondu pre rozvoj vidieka (EPFRV) a Európskeho poľnohospodárskeho záručného fondu (EPZF) v rokoch 2021 a 2022 a ktorým sa menia nariadenia (EÚ) č. 1305/2013, (EÚ) č. 1306/2013 a (EÚ) č. 1307/2013, pokiaľ ide o zdroje a uplatňovanie v rokoch 2021 a 2022, a nariadenie (EÚ) č. 1308/2013, pokiaľ ide o zdroje a distribúciu tejto podpory v rokoch 2021 a 2022 (Ú. v. EÚ L 437, 28.12.2020, s. 1).
         
            (5)  Nariadenie Európskeho parlamentu a Rady (EÚ) č. 1305/2013 zo 17. decembra 2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) a o zrušení nariadenia Rady (ES) č. 1698/2005 (Ú. v. EÚ L 347, 20.12.2013, s. 487).